Bartenderne på diskotekerne i Jomfru Ane Gade har hele fredagen haft ekstra travlt for at blive klar til det kæmpe rykind af gæster til årets store J-dag.

- Vi er røde, vi er hvide. Vi står sammen, side om side. De fleste af os kan skråle med på Re-sepp-ten, der er blevet symbolet på det danske fodboldlandshold. Men fredag aften kan teksten med fordel ændres til: - Vi er blå, vi er hvide. Årets J-dag, hvor årets julebryg bliver frigivet, er nemlig en lige så stor dag, som når landsholdet forsvarer de rød-hvide farver på grænsværen. Det mener i hvert fald medejeren af diskoteket Proud Mary i Jomfru Ane Gade, Henrik Foget Jensen. - Det er næsten nationaldag, for om vi spiller EM i fodbold eller skal have J-dag – det er stort set det samme. Det er en nationaldag, siger han til TV2 Nord, da vi kigger forbi til de sidste forberedelser fredag formiddag. Hans faste bartender Jonathan Wheeler glæder sig også over at være på arbejde og dermed kunne byde de mange tusinde unge i julehumør velkommen indenfor. - Det er en af de rigtig, rigtig, rigtig gode dage – en af dem, man ser mest frem til. Det er sjovt at være på arbejde, fordi der er liv og fest. Får fri til at fejre J-dag Selv om størstedelen af personalet er indkaldt til at servicere de mange forventede gæster, så har bartender Alberte Paulick i år været så heldig at få sig en velfortjent friaften. - Det er noget, man ser frem til, fordi det ikke er noget, man kan få hele året rundt. Og så vil man gerne være der og fejre det, når det endelig kommer ud, siger hun, mens hun hænger julepynt op som sin sidste arbejdsopgave inden fyraften - og kapslen kan vippes af den første flaske med julebryg. - Nu er det jo et år siden, jeg har fået den sidst, så det er ved at være på tide, man får smagt den igen. Og med årets julebryg godt på plads i køleskabene på Proud Mary og landets øvrige barer og diskoteker, er der bare tilbage at krydse fingre for, at danskerne hiver 'rusen' i hus på julemandens hjemmebane. - Vi går frem mod fodboldstater som de tapre tinsoldater - som den lille, store Claus klapper vi med hatten, DAVS! VIDEO: Sådan gør Proud Mary klar til J-dag: